มันนี่ทูเดย์
สรุปสินไหม 7 วันอันตราย
6 พ.ค. 2559

สรุปสินไหม 7 วันอันตราย
นายพิชา สิริโยธิน ผู้อำนวยการบริหาร สมาคมประกันชีวิตไทย เปิดเผยว่า ในช่วงเทศกาลสงกรานต์ 7 วันอันตรายที่ผ่านมา (11-17 เม.ย.) จากข้อมูลของกรมป้องกันและบรรเทาสาธารณภัย (ปภ.) พบว่า มีจำนวนผู้เสียชีวิต 442 ราย และบาดเจ็บ 3,656 ราย และในจำนวนผู้ประสบภัยที่เสียชีวิตทั้งหมดนั้น มีผู้ทำประกันชีวิตไว้เพียง 111 ราย คิดเป็น 25.1% ของจำนวนผู้เสียชีวิตทั้งหมด
ทั้งนี้ มีจำนวนกรมธรรม์ประกันชีวิต 175 กรมธรรม์ รวมเป็นเงินสินไหมมรณกรรมสุทธิทั้งสิ้น 54,833,831 บาท ซึ่งขณะนี้บริษัทประกันชีวิตอยู่ในขั้นตอนการพิจารณาการจ่ายค่าสินไหมมรณกรรมให้แก่ผู้รับประโยชน์ สำหรับทายาทหรือผู้รับประโยชน์รายใดยังไม่ได้ยื่นเอกสารหลักฐานกรณีเสียชีวิตของผู้เอาประกันก็ให้รีบดำเนินการเพื่อประโยชน์ของตัวเอง
อย่างไรก็ตาม ทางสมาคมประกันชีวิตไทยจึงขอเชิญชวนให้ประชาชนตระหนักและเห็นความสำคัญของการทำประกันชีวิต อย่างน้อย 1 คน 1 กรมธรรม์ ซึ่งยังดีกว่าไม่มีแผนการอะไรเพื่อมารองรับความเสี่ยงที่อาจจะเกิดขึ้นในอนาคตไว้เลย